b'\n_START_ARTICLE_\nLumefantriini\n_START_SECTION_\nOminaisuudet ja k\xc3\xa4ytt\xc3\xb6\n_START_PARAGRAPH_\nHuoneenl\xc3\xa4mp\xc3\xb6tilassa lumefantriini on keltaista kiteist\xc3\xa4 ainetta. Yhdiste ei liukene veteen, mutta liukenee poolittomiin orgaanisiin liuottimiin esimerkiksi \xc3\xb6ljyihin. Lumefantriini on heikosti em\xc3\xa4ksist\xc3\xa4. Lumefantriini on kiraalinen yhdiste ja molemmat sen enantiomeereista ovat l\xc3\xa4\xc3\xa4keaineena aktiivisia. Lumefantriinin Plasmodium-suvun malarialoisiota tappava vaikutus perustuu siihen, ett\xc3\xa4 se est\xc3\xa4\xc3\xa4 hemipolymeraasientsyymin toimintaa. T\xc3\xa4m\xc3\xa4n seurauksena alkuel\xc3\xa4inten soluihin kertyy niille myrkyllist\xc3\xa4 protoporfyriini IX:n ja raudan kompleksia. Lumefantriinia k\xc3\xa4ytet\xc3\xa4\xc3\xa4n yhdess\xc3\xa4 artemeetterin kanssa ja se annostellaan tablettina suun kautta. Yhdistelm\xc3\xa4 on teholtaan hyv\xc3\xa4 erityisesti alueilla, joilla meflokiini on menett\xc3\xa4nyt tehoaan vastustuskyvyn kehittymisen vuoksi.\n_START_SECTION_\nHaittavaikutukset\n_START_PARAGRAPH_\nLumefantriinin ja artemeetterin yhdistelm\xc3\xa4 on yleens\xc3\xa4 hyvin siedetty. Mahdollisia haittavaikutuksia voivat olla p\xc3\xa4\xc3\xa4kipu, huimaus ja ruuansulatuskanavan oireet.'